Diari Oficial de la Generalitat Valenciana


Sumari del DOGV 8467, del 18-01-2019 (2019/107)

RESOLUCIÓ de 2 de gener de 2019, del president del Consell Valencià de Cultura, per la qual es convoca el concurs literari i el concurs de dibuix sobre la contaminació dels mars.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   8467

Data del DOGV
:   18-01-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/107


Data del document
:   02-01-2019

Organisme emissor
:   Consell Valencià de Cultura

Tipus de document
:   Resolució

Descriptors 

:   * distinció honorífica

RESOLUCIÓ de 2 de gener de 2019, del president del Consell Valencià de Cultura, per la qual es convoca el concurs literari i el concurs de dibuix sobre la contaminació dels mars. [2019/107]  
Preàmbul  
  
El CVC ha decidit dedicar el seu concurs escolar d'enguany a la contaminació dels mars. El Consell considera que es tracta d'un problema molt greu que amenaça la vida del planeta i, amb ella, tota la cultura humana. L'any 2009 va fer públic l'Informe sobre la contaminació al Mediterrani, i en aquesta primavera, sobre la mateixa qüestió, va elaborar l'Informe sobre la contaminació al Mediterrani i en particular la dels plàstics, que ampliava en un aspecte fonamental el text d'ara fa una dècada. Es poden llegir en la web de la institució, www.cvc.gva.es  
  
En aquest temps és veritat que ha crescut entre nosaltres el que solem denominar, amb poques paraules, la consciència ambiental. Però també és cert que, com més ens endinsem en aquest camí, més veiem la dificultat ja no de restituir a un ideal estadi de naturalesa el nostre entorn, sinó tan sols la de pal·liar la nostra acció contaminant sobre el medi; per això, com canviar els nostres sistemes de vida, amb tot el que comporten, per a aconseguir una relació harmònica amb el medi natural, se'ns fa difícil de pensar, de tantes implicacions que té, de tantes variables a considerar.  
Però per a fer-ho necessitem saber d'on partim, la situació en què estem, les dades que tenim a l'abast. I, amb aquests deures fets, pensar en models nous i decidir. Com deia Leonardo, els que s'enamoren de la pràctica sense la teoria són com els pilots sense brúixola, que no sabran mai cap a on van. Doncs bé, algunes de les dades referides al Mediterrani, la mar nostra, on els valencians en tenim tota l'obligació, ens parlen de la urgència del pensament i de l'acció: 200 milions de persones vivint en les seues riberes, i 200 milions més de turistes cada any. Una mar on el 80 % dels residus provenen de terra. On la contaminació pel petroli i derivats és de 500.000 tones l'any. On els plàstics conformen el 80 % de les matèries contaminants. On els rius, en les últimes dècades, han deixat d'aportar el 20 % dels cabals.  
  
El CVC fa una crida als escolars valencians perquè, a través de la creació literària i de dibuix, ens mostren com plantegen el problema de la contaminació dels mars i com consideren que s'ha d'abordar. La creació és una via de coneixement molt valuosa, i amb aquest concurs, a totes les generacions que convivim a la vora del Mediterrani, se'ns interpel·la i se'ns jutja inevitablement. Perquè els escolars de hui, fills nostres, hauran de decidir sobre la nostra herència. Tant de bo ho facen amb creació, invenció, novetat i decisió.  
  
València, 2 de gener de 2019.- El president: Santiago Grisolía García.  
  
  
ANNEX I  
Bases per a la concessió del Concurs literari i del Concurs d'il·lustració sobre la contaminació dels mars  
  
Bases generals  
1) Podran participar-hi tots els alumnes dels centres públics, concertats i privats de la Comunitat Valenciana, que estiguen cursant estudis d'ESO, FP o Batxillerat.  
2) Els centres docents reuniran tots els treballs presentats pels seus alumnes i els enviaran, abans de l'1 d'abril de 2019, a la següent adreça:  
  
Consell Valencià de Cultura  
Per al Concurs sobre la contaminació dels mars  
Palau de Forcalló  
C/ Museu, 3  
46786-València  
No s'admetran enviaments per correu electrònic.  
3) Un jurat, nomenat pel Consell Valencià de Cultura, seleccionarà tres treballs per cada curs d'ESO i de Batxillerat-FP, tant en la modalitat literària com en la de dibuix.  
4) Els treballs premiats, i també els que el jurat considere especialment, passaran a ser propietat del Consell Valencià de Cultura, el qual podrà publicar-los i exposar-los, amb menció expressa del nom dels seus autors i dels centres als quals pertanyen. El Consell Valencià de Cultura promourà la difusió de les obres premiades.  
5) A l'autor de cada treball premiat amb el primer, segon i tercer premi se li concedirà cinc-cents euros (500,00 ?), quatre-cents euros (400,00 ?) i tres-cents euros (300,00 ?) respectivament, una medalla commemorativa i un diploma del Consell Valencià de Cultura.  
Aquests quantitats econòmiques estan subjectes a les retencions i impostos corresponents que els siga d'aplicació en cada cas.  
6) Als quatre centres docents que hagen aconseguit el nombre més gran de seleccionats, dos per nivell i dos per especialitat (ESO literari, ESO dibuix, Batxillerat-FP literari i Batxillerat-FP dibuix), se'ls premiarà amb dos mil quatre-cents euros (2.400,00 ?), una medalla commemorativa i un diploma del Consell Valencià de Cultura.  
En cas d'alumnes o centres premiats, el centre enviarà al Consell Valencià de Cultura la documentació necessària per poder fer efectius els premis.  
7) Els centres docents podran iniciar el procés de realització i enviament dels treballs des del moment de la publicació de la convocatòria. Com s'indica en la base 2, la data límit de recepció dels treballs en la seu del Consell Valencià de Cultura és l'1 d'abril de 2019.  
  
8) El veredicte del concurs es farà públic en el transcurs d'un acte a la seu del Consell Valencià de Cultura, en el qual es procedirà al lliurament dels premis. L'acte tindrà lloc el 6 de maig de 2019. El Consell Valencià de Cultura es reserva la possibilitat de modificar-ne la data.  
  
9) Els treballs no premiats podran ser retirats en un termini de tres mesos.  
10) La participació en el concurs implica el coneixement i l'acceptació íntegra de les bases.  
11) D'acord amb la Llei orgànica 3/2018 de protecció de dades personals i garantia dels drets digitals, els informem que el responsable del tractament de les dades personals que es demanen per la seua participació en el concurs és el Consell Valencià de Cultura. La finalitat del tractament és gestionar la seua participació en el concurs i donar publicitat als guanyadors del concurs i a l'acte de lliurament de premis.  
  
Li informem que la participació dels premiats i dels representants dels centres que també resulten premiats en l'acte serà gravada en vídeo i difosa en qualsevol dels mitjans audiovisuals i/o espais web del Consell Valencià de Cultura o d'altres mitjans de comunicació. En conseqüència, és possible que la imatge dels participants siga captada, gravada i/o reproduïda de manera accessòria a l'activitat principal.  
  
Si l'activitat s'emetera en directe a través de qualsevol mitjà, la seua mera presència en la sala suposa que l'interessat necessàriament en consent la captació, reproducció i/o emissió. En els altres casos podrà oposar-se a l'ús posterior de les seues imatges indicant-ho en el moment de la seua intervenció.  
La legitimació per al tractament de les dades personals és el consentiment de l'interessat o dels seus representants en inscriure's, acceptar la política de privacitat i les bases del concurs. Les dades personals que es demanen no se cediran a tercers.  
Qualsevol interessat podrà, en qualsevol moment, exercir els seus drets d'accés, rectificació, supressió, limitació o oposició al tractament de les seues dades, inclòs el dret a retirar el seu consentiment prestat, per mitjà d'una instància que podrà sol·licitar al responsable del tractament. Pot presentar una reclamació davant de l'Agència de protecció de dades en el cas que no s'haja atès l'exercici dels seus drets.  
  
Pot consultar informació addicional i detallada sobre el tractament de les seues dades en www.cvc.gva.es  
12) Els centres docents hauran d'obtindre i presentar, juntament amb els treballs, el full d'inscripció dels participants, que inclourà la informació relativa al tractament de les dades personals i el consentiment exprés dels interessats per a  la captura i tractament de la seua imatge i, si és el cas, la veu, durant la participació o presència en aquest concurs, així com la seua difusió a través de la web del CVC, de les seues xarxes socials i dels mitjans de comunicació.  
Els participants (en el cas que siguen menors de 14 anys, els pares, representants legals o tutors) i els representants dels centres docents respondran, en tot cas, de la veracitat de les dades facilitades, i el CVC es reservarà el dret d'excloure de la participació en aquest concurs a qualsevol alumne i/o representant de centre docent que haja facilitat dades falses o inexactes, sense perjuí de la resta d'accions que siguen procedents en dret.  
  
Bases del Concurs literari  
1) Els textos presentats hauran de ser inèdits. Hauran d'estar escrits en qualsevol dels dos idiomes oficials de la Comunitat Valenciana, i tractaran el tema de la contaminació dels mars des de l'òptica de l'autor.  
  
2) Cada alumne presentarà un sol text, en el gènere literari que preferisca: narrativa, poesia, assaig, etc., amb la condició que no excedisca de set (7) folis.  
3) En cada text ha de constar, en lloc ben visible, el nom de l'autor o autora, el curs i el nivell als quals pertany, i el centre docent.  
  
Bases del Concurs de dibuix  
1) Les obres presentades hauran de ser originals i inèdites, i tractaran el tema de la contaminació dels mars des de l'òptica de l'autor.  
2) Cada alumne presentarà una sola obra, en format A-4 i suport Guarro-Geler o semblant. Les obres podran presentar-se en color o en blanc i negre, i en qualsevol tècnica. És aconsellable, no obstant això, evitar tècniques poc estables, com el pastel i les ceres. Si s'utilitza el collage, s'evitaran els materials que puguen desprendre's del suport i l'ús d'imatges que no siguen originals.  
3) Cada obra portarà un lema. En l'angle superior dret de la part posterior de l'obra es faran constar en lletres majúscules el nom de l'autor o autora, el curs i el nivell als quals pertany, i el centre docent.  
  
4) Tenint en compte la possibilitat que les obres d'interès siguen publicades, convé no utilitzar tintes plata, or i altres que no estiguen dins de la gamma normalitzada.  
5) El Consell Valencià de Cultura considerarà la possibilitat de triar una de les obres premiades, independentment del nivell al qual corresponga, i publicar-la en cartells o en fullets. En tal cas, en el cartell o fullet constaran les dades de l'alumne i del centre escolar al qual pertany.